SKRIFTLIG FORESPØRGSEL E-2432/03

af Frédérique Ries (ELDR)og Olivier Dupuis (NI) til Kommissionen

(22. juli 2003)

Om: Menneskerettighedssituationen i Laos

Torsdag den 3. juli 2003 vedtog Europa-Parlamentet enstemmigt en beslutning, der kræver omgående løsladelse af journalisterne Thierry Falise, belgier, og Vincent Reynaud, franskmand, af den amerikanske præst af Hmong-afstamning Naw Karl Mua, som er blevet arresteret i Laos og idømt 15 års fængsel, samt af deres laotiske ledsagere. I sine beslutninger af 15. februar(1) og 15. november 2001(2) krævede Europa-Parlamentet af myndighederne i Vientianne, at de iværksatte en proces med demokratiske reformer og respekt for frihed og menneskerettighederne. Det må imidlertid konstateres, at den laotiske regering ikke er lydhøre over for disse opfordringer, og at der ikke er sket nogen forbedring af menneskerettighedssituationen. Selv om man nu ved, at de tre vesterlændinge blev løsladt onsdag den 9. juli, er der stadig stor usikkerhed omkring den skæbne, der har overgået, og den fremtid, der venter deres fire laotiske ledsagere. Der mindes også om, at der stadig ikke er noget nyt fra de fem studenterledere af Bevægelsen 26. oktober 1999, som havde organiseret en fredelig demonstration for demokratiet.

Kan Kommissionen bekræfte, at der inden ethvert forslag om udvidelse af samarbejdet mellem EU og Den Demokratiske Folkerepublik Laos skal foretages en præcis og komplet vurdering af fremskridt på menneskerettighedsområde, begyndende med løsladelsen af de fem ledere af Bevægelsen 26. oktober 1999 og af de fire laoter, der blev arresteret sammen med Thierry Falise, Vincent Reynaud og Naw Karl Mua?

Kan Kommissionen oplyse det nøjagtige beløb, Laos er blevet tildelt i fællesskabsstøtte gennem samarbejdsaftalen siden 1997? Kan den ligeledes præcisere formålet med støtten, særligt fra de 25 igangværende fællesskabsprojekter?

Påtænker Kommissionen at træffe de passende foranstaltninger i henhold til artikel 19 i samarbejdsaftalen fra april 1997? Vil den med andre ord meddele Den Demokratiske Folkerepublik Laos' regering, at den overvejer at ophæve denne bilaterale aftale eller dele af den?

(1) EFT C 276 af 1.10.2001, s. 281.

(2) EFT C 140 E af 13.6.2002, s. 577.

Svar afgivet på Kommissionens vegne af Chris Patten

(22. august 2003)

Kommissionen deler det ærede medlems bekymring over menneskerettighedssituationen i Den Demokratiske Folkerepublik Laos. Den ser frem til, at der findes en diplomatisk løsning for løsladelsen af Thierry Falise, Vincent Reynaud og Naw Karl Mua; situationen for de fire laotiske borgere, der blev arresteret samtidig, er dog fortsat foruroligende.

Kommissionen overvåger nøje menneskerettighedssituationen i Laos gennem sin delegation i Vientiane og i nær kontakt med medlemsstaternes repræsentanter.

Som anført i Kommissionens svar på skriftlig forespørgsel E-2255/03 af Olivier Dupuis(1) har den ved flere lejligheder for nylig over for den laotiske regering givet udtryk for sin foruroligelse over den generelle situation vedrørende menneskerettigheder i landet; den har også gjort opmærksom på spørgsmålet om de fem ledere af Bevægelsen 26. oktober 1999. Desværre har disse tiltag kun givet begrænsede resultater indtil nu.

EU's støtte til Laos gennemføres i overensstemmelse med det igangværende nationale vejledende program 2002-2004, der fokuserer på udvikling af landdistrikter, uddannelse og sundhed. Der er også udarbejdet et særligt samarbejdsprogram for god regeringsførelse, der er et gennemgående tema. I alt 18 mio. EUR er blevet øremærket til det nationale vejledende program for Laos, hvoraf der er blevet indgået forpligtelser for 7 mio. EUR pr. juli 2003.

Siden 1997 har Kommissionen indgået forpligtelser for 20 mio. EUR til bilaterale projekter i Laos samt 6,6 mio. EUR til humanitær bistand og 6,7 mio. EUR til bistand via ngo'er inden for miljø, sundhed, uddannelse og fødevaresikkerhed. Det meste af bistanden ydes til den nordlige del af landet, hvor størstedelen af befolkningen hører til etniske minoriteter. Fordelingen af bistand pr. sektor er stort set som følger: 65 % ydes til udvikling af landdistrikter, 25 % går til social udvikling (sundhed og uddannelse), og 10 % anvendes på andre sektorer så som økonomisk samarbejde og humanitær bistand. Kommissionen kan fremlægge mere detaljerede oplysninger om dette emne, såfremt det ærede medlem måtte ønske det.

Kommissionen fører en konsekvent opsøgende politik over for den laotiske regering, som sigter mod at støtte en udvikling hen imod en demokratisering af landet. Den består af en konstruktiv politisk dialog med regeringen, herunder drøftelse af menneskerettighedsspørgsmål. Samtidig hermed ydes der løbende støtte til den laotiske befolkning gennem EU-støttede samarbejdsprogrammer for udvikling. Det skal fremhæves, at EU ikke yder direkte finansiel støtte til regeringen.

En mulig ophævelse af hele eller dele af den bilaterale aftale fra 1997, især af udviklingsstøtten, må betragtes som en sidste udvej, da en sådan foranstaltning uden tvivl vil få negative følgevirkninger for de mange mennesker, hvis rettigheder krænkes.

Kommissionen vil undersøge menneskerettighedssituationen og dens mulige indvirkning på de bilaterale forbindelser mellem EU og Laos i forbindelse med afholdelsen af det kommende møde i Det Blandede Udvalg EF-Laos i efteråret 2003.

(1) Se side 233.